IC2

IC2 (tidlig betegnelse RL2D) er et tovogns togsæt leveret i 13 eksemplarer til danske privatbaner i 1997 af Adtranz i Randers (i dag en del af Bombardier). Toget er afledt af IC3 og har samme fleksible og let genkendelige frontkoblingssystem som DSBs øvrige flexlinere. I modsætning til IC3 er IC2 udrustet med lavgulvsvogn, et ekstra dørparti og vandkølede motorer i stedet for luftkølede. Brændstofforbruget er 0,8 liter pr. km, og spildvarmen fra motorernes kølevand udnyttes til at opvarme toget.

IC2 var den første store udskiftning af privatbanernes Y-tog, og prisen pr. togsæt var 18 mio. kr. i 1996. Det første togsæt leveredes til Gribskovbanen i april 1997. I dag er IC2 eneste togtype på Lollandsbanen og den næstmest benyttede ud af tre togtyper hos Lokaltog. Selv om IC2 og IC3 mekanisk kan koble togene sammen, kan IC2 ikke samkøre med de øvrige flexlinere.

Baggrund 
IC2 er en videreudvikling af IC3. Det blev designet til brug på privatbanerne og på visse lokale strækninger, hvilket antydes af betegnelsen "RL2D" som menes at betyde "Regional Lokal 2 Diesel", med 2 værende antal vogne. Bl.a. håbede producenten, at DSB ville købe IC2 til Svendborgbanen. De første udkast til IC2-toget var nærmest et IC3-togsæt uden mellemvogn og uden motorudrustning i den ene vogn. Den løsning var man dog ikke tilfreds med hos privatbanerne, som ønskede en række ændringer. Disse ændringer resulterede i det nuværende udseende. 

På trods af ligheden med IC3/IR4 kan IC2 ikke samkøre med disse togtyper. Det skyldes, at det interfacemodul, der skal få computersystemerne til at snakke sammen ikke er installeret. Man vurderede, at det alligevel ikke ville blive brugt og derfor ikke var pengene værd. Modulet eksisterer dog og kan eftermonteres.

Indretning 

Motorvognen, litra MF, er indrettet med førerrum, dernæst et flexafsnit med 8 klapsæder(lige over forreste bogie) og umiddelbart herefter et indgangsparti i 90 cm's bredde. Herefter er der indrettet et toilet, som er en anelse mindre end det i IC3-toget, og til sidst et passagerafsnit. Styrevognen, litra FS, er indrettet med et afsnit med 6 siddepladser over fællesbogien som deles med motorvognen. Umiddelbart efter bogien er gulvet sænket til normal perronhøjde (ca. 60 cm. over skinneoverkant) og indrettet med et dørparti, dernæst et passagerafsnit, flexafsnit med 4 klapsæder og pladser til cykler, barnevogne eller stående passagerer, samt et dørparti. Her findes togets tredje og sidste bogie, og gulvet vender tilbage til normal højde med et passagerafsnit med 6 siddepladser og til slut et førerrum. Bemærk i øvrigt at der ligesom på Øresundstogene er vindue i siden til førerrummet men ingen dør, som det er tilfældet på IC3 og IR4. I stedet benyttes nærmeste dørparti.

Operatører 
IC2 leveredes i 13 eksemplarer. Det første togsæt - MF 1041 navngivet "Mor Grib" - ankom til Gribskovbanen den 20. maj 1997 og indsattes i drift den 26. juni. Togsættet havde kørt præsentationskørsler i Sverige og blev bl.a. vist frem på den store jernbanekonference Nordic Rail den 30. september 1997 i Jönköping. Frederiksværkbanens første IC2-togsæt var MF 1044.  De 13 tog fordeltes oprindelig mellem de fem selskaber Lollandsbanen, Odsherredsbanen/Tølløsebanen (fra 2003 Vestsjællands Lokalbaner) og Gribskovbanen/Frederiksværkbanen (fra 2001 indgået i Hovedstadens Lokalbaner). Sidstnævntes seks togsæt overgik i 2007 til Lollandsbanen, der i 2009 fusionerede med Vestsjællands Lokalbaner og Østbanen til Regionstog A/S. Regionstog A/S indgik 1. juli 2015 i Lokaltog, der således nu råder over alle IC2.

Navne 
Af de 13 leverede IC2 blev de fire udstyret med navne. Odsherredsbanen/Tølløsebanens tre togsæt blev således opkaldt efter stjernebillederne Løven, Hercules og Orion, mens det første sæt til Gribskovbanen/Frederiksværkbanen fik navnet Mor Grib, en hentydning til Gribskov.

Se også 
 Desiro
 IC2 (DSB)
 Lint 41

Kilder

Eksterne henvisninger 

 Regionstogs hjemmeside 

Bombardier
Dieselmekaniske togsæt
Flexliner
Regionstog